Ausmas iela (Rīga)

**Ausmas iela** ir vietējas nozīmes iela Rīgā, Vidzemes priekšpilsētā, Teikā. Tā sākas krustojumā ar Āraišu ielu un beidzas krustojumā ar Stūrīša, Ķeguma un Lielvārdes ielām. Konkrēto ielu var raksturot kā piebraucamo ceļu pie privātmājām, tā nosacīti sastāv no vienas līdz divām braukšanas joslām (horizontālais ceļa apzīmējums nav uzklāts). Gājēju ietve ir izbūvēta daļā ielas - no Zalkšu ielas līdz Laimdotas ielai. Visā garumā iela klāta ar asfalta segumu, tās kopējais garums ir 586 metri. Iela nosaukta Ausmas — pagājušajā gadsimtā izplatīta sieviešu vārda — vārdā.

## Vēsture
Ausmas iela ierīkota dzīvokļu kooperatīva *Savs stūrītis* teritorijā esošajos zemesgabalos 1920. un 1930. gadu mijā. Saskaņā ar toreiz pieņemto pilsētas apbūves plānu ielā tika atļauts būvēt individuālas savrupmājas.  Savu esošo nosaukumu Ausmas iela ieguvusi 1929. gadā un saglabājusi to līdz pat mūsdienām. Vācu okupācijas laikā iela saukta Ausmastraße.
 
## Ielas raksturojums
Ausmas iela ir 0,6 km gara vietējas nozīmes iela Teikas apkaimes austrumos. Tā sākas T veida krustojumā ar Āraišu ielu un virzās dienvidaustrumu virzienā kā šaurs asfaltēts ceļš. Pēc 70 metriem iela krustojas ar Tālivalža ielu, pēc kuras tā pagriežas vairāk austrumu virzienā. Tikpat lielu attālumu tālāk pāra numuru pusē tai ir savienojums ar Zalkšu ielu, nākamie krustojumi ielai ir ar Burtnieku un Laimdotas ielām. Īsi pirms ielas beigām Ausmas iela pagriežas dienvidaustrumu virzienā. Ausmas iela beidzas lokveida krustojumā ar Stūrīša, Ķeguma un Lielvārdes ielām, otrpus Lielvārdes ielai atrodas arī Dzērbenes iela, ar kuru Ausmas ielai nav tieša savienojuma.

Ielā pamatā individuāla divstāvu savrupmāju apbūve, izņemot posmu no Tālivalža ielas līdz Laimdotas ielai, kur nepāra numuru pusē Padomju gados uzbūvētas vairākas piecstāvu ķieģeļu ēkas (plašāk pazīstamas kā hruščovkas). Numerācija ielas nepāra numuru pusē sākas tikai aiz krustojuma ar Laimdotas ielu.

## Ielu savienojumi
Ausmas iela ir savienota ar šādām ielām:
* Āraišu iela (T veida krustojums)
* Tālivalža iela
* Zalkšu iela (T veida krustojums)
* Burtnieku iela
* Laimdotas iela
* Stūrīša iela
* Ķeguma iela
* Lielvārdes iela

## Infrastruktūra
### Bijušie objekti
* **Ausmas ielā 10a** atradās Valsts policijas Rīgas pilsētas Galvenās policijas pārvaldes 25. nodaļa. Policijas iecirknis ēkā ierīkots 1990. gados, likvidēts 2008. gadā.

## Attēlu galerija

Attēls:Ausmas ielas un Tālivalža ielas krustojums 1.jpg|Ausmas ielas un Tālivalža ielas krustojums (skats Āraišu ielas virzienā).
Attēls:Ausmas ielas un Tālivalža ielas krustojums 2.jpg|Ausmas ielas un Tālivalža ielas krustojums (skats Lielvārdes ielas virzienā).
Attēls:Ausmas iela 2.JPG|Ausmas iela (skats Āraišu ielas virzienā).
Attēls:Ausmas un Burtnieku ielas krustojums 1.JPG|Ausmas ielas un Burtnieku ielas krustojums (skats Āraišu ielas virzienā).
Attēls:Ausmas un Burtnieku ielas krustojums 2.JPG|Ausmas ielas un Burtnieku ielas krustojums (skats Lielvārdes ielas virzienā).
Attēls:Ausmas un Laimdotas ielas krustojums.JPG|Ausmas ielas un Laimdotas ielas krustojums (skats Lielvārdes ielas virzienā).
Attēls:Ausmas un Zalkšu ielas krustojums.JPG|Ausmas ielas un Zalkšu ielas krustojums (skats Āraišu ielas virzienā).
Attēls:Ausmas iela 3.JPG|Ausmas iela pēc Lielvārdes ielas krustojuma (skats Āraišu ielas virzienā).


## Skatīt arī
* Vidzemes priekšpilsēta
* Teika

## Atsauces